Propunere de REGULAMENT AL CONSILIULUI privind alocarea posibilităților de pescuit în temeiul protocolului convenit între Uniunea Europeană și Republica Madagascar de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului în vigoare între cele două părți /* COM/2012/0519 final - 2012/0248 (NLE) */





EXPUNERE DE MOTIVE 1. CONTEXTUL PROPUNERII Pe baza mandatului acordat de către Consiliu[1], Comisia Europeană a purtat negocieri cu Republica Madagascar în vederea reînnoirii protocolului la Acordul de parteneriat în domeniul pescuitului dintre Comunitatea Europeană și Republica Madagascar. La încheierea respectivelor negocieri, a fost parafat un nou protocol la 10 mai 2012. Noul protocol acoperă o perioadă de 2 ani cu începere la data semnării sale. Mai precis, protocolul prevede posibilități de pescuit pentru 96 de nave, repartizate după cum urmează: 40 nave de pescuit ton cu plasă-pungă 34 de nave de pescuit cu paragate plutitoare, cu tonaj de peste 100 GT 22 de nave de pescuit cu paragate plutitoare, cu tonaj sub 100 GT Trebuie definită metoda de alocare a acestor posibilități de pescuit între statele membre. Pe această bază, Comisia propune Consiliului adoptarea prezentului regulament. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Statele membre au fost consultate înainte de începerea negocierilor în cadrul Grupului de lucru al Consiliului privind pescuitul, precum și în cadrul reuniunilor tehnice. În urma acestor consultări s-a ajuns la concluzia că este oportun să se mențină un protocol în domeniul pescuitului cu Republica Madagascar. Pe de altă parte, Comisia s-a bazat, printre altele, pe rezultatele unei evaluări ex post realizate de către experți externi independenți, finalizată în luna noiembrie 2011. 3. ELEMENTELE JURIDICE ALE PROPUNERII Noul protocol la acordul de parteneriat a fost comunicat Consiliului în vederea aprobării semnării și aplicării sale provizorii. De asemenea, protocolul a fost transmis Consiliului și Parlamentului în vederea încheierii sale. 2012/0248 (NLE) Propunere de REGULAMENT AL CONSILIULUI privind alocarea posibilităților de pescuit în temeiul protocolului convenit între Uniunea Europeană și Republica Madagascar de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului în vigoare între cele două părți CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1) La 15 noiembrie 2007, Consiliul a adoptat Regulamentul (CE) nr. 31/2008 privind încheierea Acordului de parteneriat în sectorul pescuitului dintre Comunitatea Europeană și Republica Madagascar (denumit în continuare „acordul de parteneriat”). (2) La 10 mai 2012, a fost parafat un nou protocol la acordul de parteneriat (denumit în continuare „noul protocol”). Noul protocol acordă navelor din UE posibilități de pescuit în apele asupra cărora Madagascar deține suveranitatea sau jurisdicția în sectorul pescuitului. (3) Consiliul a adoptat la data de […] Decizia nr. …/2012/UE[2] privind semnarea și aplicarea provizorie a noului protocol. (4) Trebuie definită metoda de repartizare a posibilităților de pescuit între statele membre pentru perioada de aplicare a noului protocol. (5) În conformitate cu articolul 10 alineatul (1) din Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[3], în cazul în care se constată că posibilitățile de pescuit alocate Uniunii în temeiul noului protocol nu sunt utilizate pe deplin, Comisia informează statele membre în cauză. Se consideră că absența unui răspuns într-un termen care se stabilește de către Consiliu echivalează cu confirmarea faptului că navele statului membru în cauză nu utilizează pe deplin posibilitățile de pescuit care le-au fost alocate în perioada respectivă. Este necesar să se stabilească termenul respectiv. (6) Dat fiind că protocolul în vigoare expiră la 31 decembrie 2012, este necesar ca prezentul regulament să se aplice începând cu data semnării noului protocol. ADOPTĂ PREZENTUL REGULAMENT: Articolul 1 1. Posibilitățile de pescuit stabilite în temeiul protocolului convenit între Uniunea Europeană și Republica Madagascar de stabilire a posibilităților de pescuit și a contribuției financiare prevăzute de acordul de parteneriat în sectorul pescuitului în vigoare între cele două părți (denumit în continuare „protocol”) sunt alocate statelor membre după cum urmează: Tipul navei || Stat membru || Posibilități de pescuit nave cu plasă-pungă || Spania || 21 Franța || 18 Italia || 1 Total nave cu plasă-pungă || 40 nave de pescuit cu paragate de peste 100 GT || Spania || 17 Franța || 9 Portugalia || 5 Regatul Unit || 3 Total nave de pescuit cu paragate > 100 GT || 34 nave de pescuit cu paragate de cel mult 100 GT || Franța || 22 Total nave de pescuit cu paragate de cel mult 100 GT || 22 2. Regulamentul (CE) nr. 1006/2008 se aplică fără a se aduce atingere acordului de parteneriat în sectorul pescuitului dintre Uniunea Europeană și Republica Madagascar. 3. În cazul în care cererile de autorizații de pescuit din partea statelor membre menționate la alineatul (1) nu epuizează posibilitățile de pescuit stabilite prin protocol, Comisia ia în considerare cererile de autorizații de pescuit din partea oricărui alt stat membru în conformitate cu articolul 10 din Regulamentul (CE) nr. 1006/2008. 4. Termenul în care statele membre trebuie să confirme că nu utilizează pe deplin posibilitățile de pescuit care le-au fost alocate în temeiul acordului, așa cum este prevăzut la articolul 10 alineatul (1) din Regulamentul (CE) nr. 1006/2008, este stabilit la zece zile lucrătoare de la data la care Comisia informează statele membre că posibilitățile de pescuit nu au fost epuizate. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Regulamentul se aplică începând cu data semnării noului protocol și cel mai devreme începând cu 1 ianuarie 2013. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] Adoptat la 24 aprilie 2012 de către Consiliul Afaceri Generale. [2] JO C …* [3] JO L 286, 29.10.2008, p. 33.